
                                                                                                                                  Άλιμος, 25-6-2026

Ο Διευθυντής της Δ’ Αθήνας παραπέμπει στο πειθαρχικό την Πρόεδρο και τον Αντιπρόεδρο του Συλλόγου ΠΕ της Νέας Σμύρνης για τη συνδικαλιστική τους δράση!
Το Δ.Σ. της ΕΛΜΕ Νότιας Αθήνας στηρίζει το ψήφισμα του ΣΕΠΕ Ν. Σμύρνης.

Παρακάτω το ψήφισμα του ΣΕΠΕ
Στις 10/6/2026 – 4 μήνες μετά την κλήση σε έγγραφες εξηγήσεις και 3 μήνες μετά την έναρξη της ΕΔΕ- η Πρόεδρος και ο Αντιπρόεδρος του Συλλόγου ΠΕ της Νέας Σμύρνης παρέλαβαν από τη Δ ́ Διεύθυνση την παραπομπή τους στο Πειθαρχικό με την κατηγορία της αναξιοπρεπούς συμπεριφοράς, με βάση την αναφορά που έγινε εις βάρος τους μετά από συνδικαλιστική παρέμβαση για την τηλεκπαίδευση στο 4ο Δημοτικό Σχολείο Νέας Σμύρνης στις 23/1/2026. Πρόκειται για καθαρή περίπτωση συνδικαλιστικής δίωξης. Η υπεράσπιση των εργασιακών και συνδικαλιστικών δικαιωμάτων των μελών μας είναι υποχρέωση των σωματείων. Η εκφοβιστική πρακτική με αναφορές, ΕΔΕ και πειθαρχικές διώξεις, στοχεύει στην απαξίωση, την πειθάρχηση και την διάλυση των σωματείων και την παρεμπόδιση της συνδικαλιστικής δράσης.

Η Πρόεδρος και ο Αντιπρόεδρος παραπέμπονται στο πειθαρχικό χωρίς να ληφθούν υπόψη:


Οι 356 υπογραφές εκπαιδευτικών που υπηρετούν στα σχολεία τις Νέας Σμύρνης, οι οποίοι/ες στηρίζουν την Πρόεδρο και τον Αντιπρόεδρο (στις οποίες συμπεριλαμβάνονται οι 6 στους 10 διευθυντές/τριες και οι 13 στις 14 προϊσταμένες νηπιαγωγείων).


Τα 39 ψηφίσματα συμπαράστασης από ΣΕΠΕ, 14 από ΕΛΜΕ και 5 άλλων σωματείων.


Τα 12 ψηφίσματα συμπαράστασης Συλλόγων Γονέων και της Ένωσης Γονέων Νέας Σμύρνης.


Η στήριξη της ΔΟΕ, της ΟΙΕΛΕ της ΑΔΕΔΥ και του ΣΕΦΚ.


Πολλές καταθέσεις αυτοπτών μαρτύρων και άλλων μαρτύρων υπεράσπισης καθώς και οι καταθέσεις των δύο διωκόμενων

Τα σωματεία δεν εκφοβίζονται, δεν εκβιάζονται, δεν εξοντώνονται!

Κάτω τα χέρια από τα συνδικαλιστικά μας δικαιώματα!

